2. ปัจจัยความเสี่ยง

ความเสี่ยงเกี่ยวกับธุรกิจของบริษัทและบริษัทย่อย

1.  ความเสี่ยงเกี่ยวกับรายได้

รายได้ของบริษัทฯ มาจากการขายวัสดุก่อสร้าง
ซึ่งปัจจุบันมีผู้ผลิตจำนวนมากรายขึ้นทำให้เกิดการแข่งขันด้านราคาค่อนข้างรุนแรงประกอบกับผู้บริโภคบางกลุ่มมีความต้องการซื้อสินค้าที่มีราคาถูกโดยบางครั้งได้มองข้ามคุณภาพของสินค้า
ซึ่งสามารถใช้งานได้นานกว่า มีความปลอดภัยมากกว่า อย่างไรก็ตามบริษัทฯ
ได้ดำเนินธุรกิจมาเป็นระยะเวลา 50 ปี สินค้าของบริษัทฯ เป็นที่ยอมรับว่ามีคุณภาพดี
และยังมีกลุ่มผู้บริโภคที่ต้องการสินค้าดีมีคุณภาพ
และการบริการที่สามารถดำเนินงานให้แล้วเสร็จทันกำหนด โดยไม่ทำให้ผู้ซื้อเสียหายจากงานล่าช้า

2.  ความเสี่ยงจากการปรับราคาวัตถุดิบ

ในปี 2555 ราคาวัตถุดิบบางรายการได้แก่ ลวดและเหล็ก, ปูนซีเมนต์
ได้มีการปรับขึ้น-ลงในระหว่างปีและมีการปรับราคาสูงขึ้นในช่วงปลายปี
ทำให้บริษัทต้องมีการติดตามราคาวัตถุดิบอย่างต่อเนื่องนอกจากนี้บริษัทฯได้มีการแก้ไขปัญหาโดยจะวางแผนการซื้อสินค้ากับผู้ผลิตวัตถุดิบ
เมื่อบริษัทฯ รับงานโครงการขนาดใหญ่
เป็นการตกลงราคาล่วงหน้าก่อนที่บริษัทจะเสนอราคากับลูกค้า
มีการซื้อสินค้าเก็บไว้เป็นสต็อกซึ่งเป็นการแก้ไขปัญหาในระดับหนึ่ง

3.  ความเสี่ยงในการหาวัตถุดิบ

วัตถุดิบที่บริษัทฯ ใช้ในการผลิตร้อยละ 99 ของปริมาณการใช้วัตถุดิบทั้งหมด
เป็นวัตถุดิบที่ผลิตในประเทศ เมื่อราคาวัตถุดิบปรับตัวสูงขึ้น
สิ่งที่ตามมาคือการขาดแคลนวัตถุดิบในบางช่วงเวลา วัตถุดิบบางรายการเป็นการขายแบบผูกขาด
ทำให้การต่อรองเป็นไปได้น้อย

ในกรณีนี้บริษัทฯ ได้แก้ไขปัญหาโดยการติดตามข้อมูลข่าวสารของราคาและแหล่งวัตถุดิบอย่างใกล้ชิด
มีการวางแผนการซื้อวัตถุดิบอย่างเหมาะสมและเพียงพอกับการผลิต
มีการซื้อวัตถุดิบล่วงหน้าหากมีสัญญาณการขาดแคลน นอกจากนี้บริษัทฯ
เป็นที่เชื่อถือของบริษัทผู้ผลิตวัตถุดิบ และการจัดซื้อในแต่ละครั้งมีปริมาณที่สูงมาก
ทำให้ผู้ผลิตจัดเตรียมวัตถุดิบให้บริษัทได้เพียงพอและทันเวลาที่บริษัทต้องการใช้

4.  ความเสี่ยงจากการแข่งขัน

ในธุรกิจผู้ผลิตวัสดุก่อสร้าง มีการแข่งขันสูงมากระหว่างผู้ผลิตในประเทศ
ส่วนใหญ่เป็นการแข่งขันด้านราคา เนื่องจากแต่ละธุรกิจพยายามรักษาสภาพคล่องของธุรกิจ
และมีงานผลิตอย่างต่อเนื่อง

บริษัทฯได้ทำการปรับกลยุทธ์โดยการบริหารต้นทุน การพัฒนากระบวนการผลิตอย่างสม่ำเสมอ
เพื่อให้มีต้นทุนที่สามารถแข่งขันได้ พัฒนาเทคนิคและคุณภาพ
โดยบริษัทฯได้นำเทคนิคใหม่ๆมาใช้ทำการผลิตสินค้าเพื่อให้แตกต่างจากคู่แข่งขันอื่น
ทำให้สินค้ามีมูลค่าเพิ่มมากขึ้น มีสินค้าหลากหลายเพื่อสนองความต้องการของลูกค้า
มีคุณภาพเป็นที่ยอมรับ และข้อสนับสนุนที่สำคัญคือ บริษัทฯ
มีศักยภาพในการทำงานให้แล้วเสร็จภายในกำหนดเวลา
โดยไม่ทำให้ลูกค้าเสียหายหรือมีค่าใช้จ่ายเพิ่มขึ้น

5.  ความเสี่ยงในการให้สินเชื่อกับลูกค้า

ลูกค้าของบริษัทฯ ส่วนใหญ่เป็นบริษัทผู้รับเหมารายใหญ่
ในประเทศไทยมีผู้รับเหมารายใหญ่ไม่มากรายนัก หากการจ่ายเงินชำระค่าสินค้าของลูกค้ามีปัญหา
จะมีผลกระทบต่อบริษัทฯ

บริษัทฯ ได้กำหนดนโยบายในการปล่อยสินเชื่อให้ความรัดกุมมากยิ่งขึ้น
โดยการกระจายการขายไปยังลูกค้าหลายราย ขายโดยตรงให้กับเจ้าของงาน
รวมทั้งการขอหลักประกันการซื้อสินค้าและการให้บริการ เช่น เงินล่วงหน้า
หรือหนังสือค้ำประกันจากธนาคาร เป็นต้น

6.  ความเสี่ยงต่อภาวะเศรษฐกิจของประเทศ

ธุรกิจก่อสร้าง
เป็นธุรกิจที่เติบโตไปในทิศทางเดียวกับภาวะเศรษฐกิจของประเทศโครงการพัฒนาประเทศ เช่น
โครงการสาธารณูปโภค อาคารที่พักอาศัย และอาคารสำนักงาน เป็นต้น
ความเสี่ยงของธุรกิจก่อสร้างอยู่ที่เสถียรภาพทางการเมืองที่ไม่มีความแน่นอน
ทำให้โครงการใหญ่ๆของรัฐและเอกชนได้เลื่อนออกไป รวมถึงการ การประกาศขึ้นค่าแรงงานขั้นต่ำ
300 บาท ของรัฐบาลทั่วประเทศ และปรับราคาค่าน้ำมัน ไฟฟ้า ค่าขนส่ง
ทำให้บริษัทมีต้นทุนสินค้าสูงขึ้นตามไปด้วย

จากภาวะดังกล่าวจะกระทบโดยตรงต่อการทำธุรกิจของบริษัทฯ
แต่เนื่องจากบริษัทมีผลิตภัณฑ์หลายชนิดที่สามารถสร้างรายได้ให้กับบริษัทฯ รวมทั้งบริษัทฯ
ได้รับคำสั่งซื้อล่วงหน้าจากหลายโครงการ ดังนั้นผลการดำเนินงานที่ปรากฏในปี 2555
บริษัทฯยังมีรายได้จากการขาย เพิ่มขึ้นจากปี 2554 ที่มีผลกระทบจากมหาอุทกภัย

7.  ความเสี่ยงจากการใช้สิทธิใบสำคัญแสดงสิทธิเพื่อซื้อหุ้นสามัญของบริษัท

บริษัทฯ ได้ออกใบสำคัญแสดงสิทธิในการซื้อหุ้นสามัญของบริษัท
ซึ่งบริษัทฯได้คาดหวังว่าราคาหุ้นสามัญของบริษัทฯ ในตลาดหลักทรัพย์ฯ
จะมีมูลค่าสูงพอที่จะทำให้ผู้ถือใบสำคัญแสดงสิทธิฯ
ได้ใช้สิทธินั้นภายในกำหนดเวลาเพื่อเป็นช่องทางในการเพิ่มทุน
จากความผันผวนของภาวะเศรษฐกิจจากต่างประเทศ ได้ส่งผลกระทบต่อราคาหุ้นในตลาดหลักทรัพย์ฯ
เป็นอย่างมาก ราคาหุ้นลดต่ำลงอย่างมาก ซึ่งจะมีผลทำให้ผู้ถือใบสำคัญแสดงสิทธิฯ
ยังไม่ใช้สิทธิซื้อหุ้นสามัญ

บริษัทฯ จึงเล็งเห็นว่าผลประกอบการของบริษัทฯ จะส่งผลต่อความเชื่อมั่นของบริษัทฯ
และเป็นตัวผลักดันให้ราคาหุ้นสามัญในตลาดหลักทรัพย์ฯ มีการซื้อขายราคาสูงขึ้น
บริษัทฯจะต้องดูแลในเรื่องผลประกอบการให้มีอย่างสม่ำเสมอ มีความโปร่งใสในการดำเนินงาน
ให้ความเชื่อมั่นกับผู้ลงทุน